Dunavecse Város Önkormányzatának Képviselő-testülete

170-16/2026.
	
JEGYZŐKÖNYV

Készült a képviselő-testület 2026. szeptember 10-én /8,00-8,20/ megtartott rendkívüli üléséről


Az ülés helye: Városháza ülésterme

Jelen vannak: 
Vörös Sándor polgármester, Kochné Vadászi Borbála alpolgármester, Aranyi János Gábor, Dallos Erika Mohácsi-Dér Gabriella, Molnár Gyula és Sándor Zsombor képviselők (7 fő)

Tanácskozási joggal jelen van:
Nagy Erzsébet jegyző, Ginál Róbert gazdálkodási csoportvezető 

Jegyzőkönyvvezető: Marticsné Molnár Szilvia


Vörös Sándor polgármester úr
Tisztelettel köszöntöm a képviselő-testület tagjait. Megállapítom, hogy az ülés határozatképes, így azt megnyitom. A mai rendkívüli ülés megtartását a benyújtási határidők indokolták.A jegyzőkönyvet Aranyi János Gábor és Dallos Erika képviselők hitelesítik. Javaslom, hogy a meghívóban szereplő napirendi pontot tárgyalja meg a testület három kiegészítéssel: az első napirendi pont kiegészülne a szakrendelő SZMSZ-nek módosításával, a negyedik napirendi pont felvételével: Értékbecslés megrendelése és vételi ajánlattétel a Dunavecse 820 hrsz-ú ingatlan kisebbségi tulajdonosai részére, valamint ötödik napirendi pontként Döntés pályázat benyújtásáról (KEHOP Plusz-2.1.31-26)

Polgármester úr megkérdezi a képviselő-testület tagjaitól, hogy ki ért egyet a meghívóban szereplő napirendekkel és az elhangzott kiegészítéssel?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

158/2026. (IX. 10.) normatív
Napirend elfogadása
										H a t á r o z a t a
  
1.) Házi gyermekorvosi alapellátás biztosítása és a szakrendelő SZMSZ-nek
módosítása
2.) Bursa Hungarica ösztöndíjpályázaton való részvétel 
megtárgyalása
3.) Szociális célú tüzelőanyag vásárláshoz kapcsolódó támogatási igény
      benyújtása
4.) Értékbecslés megrendelése és vételi ajánlattétel a Dunavecse 820 hrsz-ú ingatlan kisebbségi tulajdonosai részére
5.) Döntés pályázat benyújtásáról (KEHOP Plusz-2.1.31-26)
A napirendi pontok elfogadása után megkezdődött azok tárgyalása.


1./ Napirend:
     Házi gyermekorvosi alapellátás biztosítása és szakrendelő SZMSZ-nek módosítása
     Előterjesztő: Vörös Sándor polgármester
     Előterjesztésért felelős: dr. Pándi Ottó intézményvezető

Vörös Sándor polgármester
Letelt a hat hónap, a kórházban dolgozó helyettesítők nem tudják tovább vállalni a helyettesítést. A főorvos úr talált megoldást a problémára, de a Balázs doktornő nem vállalja egymagában. Mind a kettejükkel az a probléma, hogy nem rendelkeznek vállalkozói igazolvánnyal, mivel nyugdíjasok és nem szeretnének egészségügyi jogviszonyt létesíteni. Attól félnek, hogy helyettesítésre vagy készenlétre fogják őket kötelezni. Gondoltunk arra, hogy megbízási szerződéssel alkalmazzuk őket. A NEAK, ha megbízási szerződéssel foglalkoztatjuk őket, akkor finanszírozást nem tud adni. Egyetlen egy megoldást találtunk, ez pedig az, hogy külső vállalkozással kötünk szerződést és ő alkalmazza az orvost. Ezzel kapcsolatosan merültek fel kérdések.

Nagy Erzsébet jegyző
Több probléma is felmerült, a Főorvos úr vállalta, hogy az ő cége lenne az ellátást biztosító és ő bízná meg az orvost. Ezzel az a probléma merül fel, hogy a szakrendelő részéről is és a cég részéről is ő írná alá. Erre összeférhetetlenséget jelentett be és kérte, hogy bízzuk meg a gazdálkodási vezetőt, hogy ebben a kérdésben képviselhesse és írja alá a megbízási szerződést. Viszont a Ginál Róbert, mint gazdasági vezető ellenjegyez is, ezért ő így nem lehet. Ezért arra gondoltunk, hogy a szakrendelő irodavezetője, Madár Csilla, mint általános helyettes írná alá a szerződést a szakrendelő nevében. Erre vonatkozóan az intézmény SZMSZ-ét is módosítani kell. A jogszabály előírja, hogy olyan vállalkozással nem szerződhet a rendelő, aki vezető a rendelőben, mert összeférhetetlen. Ezt az összeférhetetlenséget 30 napon belül meg kell szüntetni. Az idő rövidsége miatt nem sikerült találni olyan céget, aki mindezt bevállalná, ugyanakkor a működési engedély sürgős, mert nincs ellátás, attól félünk, hogy visszalépnek az orvosok. Az a javaslatom, hogy ezt így adjuk be és 30 napon belül megszüntetjük az összeférhetetlenséget. Az lenne a legjobb, ha sikerülne rábeszélni őket, hogy vállalják egészségügyi jogviszonyban. Még arra is gondoltam, hogy bekérünk egy írásos nyilatkozatot, hogy nem fognak tőlük ügyeletet követelni, hátha így elfogadják az egészségügyi jogviszonyt. Bízom benne, hogy 30 napon belül tudunk valami megoldást találni, hogy legyen működési engedély, mert csak így kapunk finanszírozást. 

dr. Pándi Ottó intézményvezető
A Balázs doktornő gyermekszakorvosi óraszámmal ellátta a betegeket, a hétfő-kedd elvileg megoldható. Ha lát arra lehetőséget, hogy lesz társa, aki a többi napokon ellátást végez, akkor biztos elvállalja, mert nem arra a két napra terhelődne a betegforgalom. 

Vörös Sándor polgármester
Felkérem Jegyző asszonyt, hogy foglalja össze a javaslatot.

Nagy Erzsébet jegyző
Az én javaslatom az, hogy Madár Csilla írna alá a főorvos úr helyett és 30 napon belül megszüntetjük az összeférhetetlenséget. 



dr. Pándi Ottó intézményvezető
Az SZMSZ módosításnak is meg kell történnie, mivel jelenleg a szabályzat rendelkezik a helyettesítési rendről viszont az összeférhetetlenségről is ki kell benne térni, hogy ez esetben mi történik. Erre kapna Madár Csilla meghatalmazást és nem is vonhatnám vissza a testület jóváhagyása nélkül, mivel érintett lennék. Egy picit beszélnék a hátteréről, júliusban jelezték, hogy a korábbi ellátók nem tudnak részt venni az ellátásban. Itt került a Szakály doktornő a képbe, a korábbi gyermekorvos Szalkszentmártonba látott el tevékenységet. Elhozta a bérpapírját, az lett volna az igénye, hogy e szerint járjunk el. Ez az összeg 48 ezer forint volt óránként, sajnos a NEAK finanszírozást meghaladja ez az összeg. Gyakorlatilag az asszisztenciát a szakrendelőnek kell biztosítani. A Szakály doktornőnek korábban megbízási szerződése Tass településsel volt, 30 ezer/óra díjért. Hosszabb távra tekintettel szeretett volna nagyobb díjazást, hogy kompenzálja az utazási idő kiesést, másrészt magánban a többlet költséget. Korábban kaptunk ajánlatot külső cégtől az ellátásra 58 ezer Ft/óra díjért. A Szakály doktornőnek megbízási szerződése volt természetes személyként, így nyújtottunk be augusztus 25-én kérelmet, amire augusztus 30-án jött a visszautasító válasz, mivel természetes személyre nem adnak működési engedélyt. Arra is fogunk hivatkozni, hogy a Joy Impex Kft-n keresztül, teljesen követhetően semmilyen bevételi forrás nem lesz. A kiadás, ami ezzel keletkezik a gazdasági vezető beszámolója alapján kerül elszámolásra.

Nagy Erzsébet jegyző
Javaslom, hogy szerezzünk be nyilatkozatot, hogy ne kelljen a két idős doktornőnek ügyelnie.   

Vörös Sándor polgármester
Megkérdezem a Képviselő-testület tagjaitól, hogy ki ért egyet a határozati javaslat elfogadásával?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

159/2026. (IX. 10.)
A házi gyermekorvosi alapellátás személyes
közreműködői konstrukciójának jóváhagyásáról
és az ezzel összefüggő SZMSZ-módosításról
                                                                                        H a t á r o z a t a
1./ Dunavecse Város Önkormányzata Képviselő-testülete úgy határoz, hogy a Dr. Kolozs Gergely Kistérségi Egészségügyi Centrum (6087 Dunavecse, Vasút u. 8.; a továbbiakban: Intézmény) és a JOY IMPEX Kereskedelmi és Szolgáltató Kft. (székhely: 2400 Dunaújváros, Október 23. tér 6. 2/1., cégjegyzékszám: 07-09-021121, adószám: 23532153-1-07; a továbbiakban: Közreműködő) között megkötendő személyes közreműködői szerződést az egyeztetett szerződéstervezet szerinti tartalommal jóváhagyja. A szerződés alapján a Közreműködő – Dr. Balázs Gizella és Dr. Szakály Ilona orvosok személyes közreműködésével – ellátja a dunavecsei házi gyermekorvosi alapellátás orvosi feladatait heti 10 órában, valamint az iskola- és ifjúságorvoslás feladatait heti 2 órában, összesen heti 12 órában, a feladatellátás helyeként az Intézmény székhelyén. A feladatellátás tartós helyettesítéssel, a betöltetlen gyermek háziorvosi körzet ellátása érdekében történik. A képviselő-testület rögzíti, hogy a gazdasági társaság közbeiktatása nem választás, hanem hatósági akadály következménye: az egészségügyi államigazgatási szerv tájékoztatása szerint természetes személy személyes közreműködőként nem vehető nyilvántartásba, ezért a feladat közvetlenül az orvosokkal kötött szerződéssel nem biztosítható.
2./ A képviselő-testület a közreműködői díjat bruttó 30.000,- Ft/óra összegben, a ténylegesen ledolgozott órák után, havonta, teljesítésigazolás alapján, számla ellenében hagyja jóvá. A feladatot Dr. Balázs Gizella heti 6 órában – ebből heti 2 órában iskola- és ifjúságorvoslás –, Dr. Szakály Ilona pedig heti 6 órában látja el. A képviselő-testület tudomásul veszi, hogy a Közreműködő és Dr. Balázs Gizella közötti megbízási szerződés 2026. augusztus 31. napján megkötésre került; a személyes közreműködői szerződés, valamint a Dr. Szakály Ilonával kötendő megbízási szerződés megkötésére az egyeztetett tervezetek szerinti tartalommal, a jelen döntést követően kerül sor. A Közreműködő a közreműködői díjon felül kizárólag a ténylegesen megfizetett közterhek és a tevékenységgel közvetlenül összefüggő, igazolt költségek megtérítésére jogosult, orvosonkénti és hónaponkénti bontású kimutatás alapján, az Intézmény és a Fenntartó betekintési joga mellett; a Közreműködőnél e tevékenységből nyereség nem képződhet. A rendelőhelyiséget és a szakdolgozói hátteret az Intézmény térítésmentesen biztosítja. A képviselő-testület tudomásul veszi, hogy az Intézmény egészségügyi szolgáltatói felelősségbiztosítása az e körben végzett tevékenységre nem terjed ki.
3./ A képviselő-testület tudomásul veszi, hogy az intézményvezető, Dr. Pándi Ottó egyben a Közreműködő ügyvezetője és képviseletére jogosult egyetlen személye, továbbá a társaságban tulajdonosi részesedéssel rendelkezik. Az intézményvezető e körülményt az egészségügyi szolgálati jogviszonyról szóló 2020. évi C. törvény (a továbbiakban: Eszjtv.) 4. § (8) bekezdése alapján a munkáltatói jogkör gyakorlója felé bejelentette, és egyidejűleg az Önkormányzat jegyzőjétől írásbeli jogi állásfoglalást kért arról, hogy az Eszjtv. 4. § (6) bekezdés b) pontja szerinti összeférhetetlenség fennáll-e, és fennállása esetén miként oldható fel jogszerűen. A képviselő-testület a jelen döntését e bejelentés ismeretében hozza meg. A jelen döntés nem minősül az Eszjtv. szerinti összeférhetetlenség alóli felmentésnek, és nem jelenti annak előzetes megállapítását sem, hogy az összeférhetetlenség fennáll vagy nem áll fenn.
4./ A képviselő-testület – az Eszjtv. 4. § (8) bekezdésére, a Polgári Törvénykönyvről szóló 2013. évi V. törvény 6:13. §-ára, valamint az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 60. § (2) bekezdésére figyelemmel – az intézményvezetőt a Közreműködővel kapcsolatos valamennyi szerződéses döntésből, tárgyalásból, képviseletből, kötelezettségvállalásból, szerződésmódosításból és -megszüntetésből, teljesítésigazolásból, továbbá a szerződéshez kapcsolódó elszámolási és kifizetést előkészítő vagy jóváhagyó cselekményből kizárja. Az intézményvezető e körben az Intézmény képviseletében nem járhat el, döntést nem hozhat, utasítást nem adhat, és e feladatokat másra nem ruházhatja át.
5./ A képviselő-testület az Intézmény képviseletében a szerződés megkötésére, módosítására és megszüntetésére, a szerződéses tárgyalások lefolytatására, a kötelezettségvállalásra, a teljesítésigazolásra, az utalványozásra, valamint az elszámolással és a kifizetéssel összefüggő cselekmények elvégzésére Madár Csilla irodavezetőt jelöli ki. A kijelölt személy a Közreműködőtől független, annak képviseletére nem jogosult, és az Intézmény alkalmazásában áll. A kijelölt személy jogosult és köteles a személyes közreműködői szerződést az Intézmény képviseletében aláírni. A kijelölt személy e feladatkörében az intézményvezetőtől utasítást nem fogadhat el; megbízása és a részére adott írásbeli felhatalmazás a szerződés hatálya alatt kizárólag a fenntartó előzetes, írásbeli hozzájárulásával vonható vissza.
6./ A képviselő-testület felkéri az intézményvezetőt, hogy a jelen határozat végrehajtásaként – érdemi mérlegelés nélkül – adja ki Madár Csilla irodavezető részére az Ávr. 52. § (1) bekezdés a) pontja szerinti írásbeli felhatalmazást. A felhatalmazásnak ki kell terjednie az 5./ pontban felsorolt valamennyi cselekményre, továbbá a fenntartó felé teljesítendő, a szerződéshez kapcsolódó adatszolgáltatásra, és tartalmaznia kell, hogy a felhatalmazott e feladatkörében az intézményvezetőtől utasítást nem fogadhat el, és e jogköreit tovább nem ruházhatja át. Az intézményvezető a felhatalmazást és a felhatalmazott aláírásmintáját a Polgármesteri Hivatal részére megküldi, és a kötelezettségvállalásra jogosultak nyilvántartásában rögzíti.
7./ A képviselő-testület rögzíti, hogy a szerződéshez kapcsolódó pénzügyi ellenjegyzést ugyanazon gazdasági esemény tekintetében a kijelölt személytől eltérő, a Közreműködőtől független és arra szabályszerűen jogosult személy végzi. Az érvényesítő nem lehet azonos a kötelezettségvállalásra és az utalványozásra jogosult, valamint a teljesítést igazoló személlyel, az Ávr. 60. § (1) bekezdésében foglaltaknak megfelelően.
8./ A képviselő-testület a Dr. Kolozs Gergely Kistérségi Egészségügyi Centrum Szervezeti és Működési Szabályzatának (a továbbiakban: SZMSZ) módosítását az alábbiak szerint jóváhagyja:
a) Az SZMSZ 9.1. pontjának „Az Intézményvezető helyettese az orvosigazgató.” szövegrésze helyébe a következő rendelkezés lép:
„Az intézményvezető általános helyettese az irodavezető. Az intézményvezető és az irodavezető egyidejű akadályoztatása esetén a vezető főnővér jár el. Az intézményvezető általános helyettesítésével megbízott személy nevét és a megbízás időpontját az intézményvezető írásbeli megbízása tartalmazza; a megbízást az intézményvezető a fenntartónak megküldi.”
b) Az SZMSZ 5. pontja a következő 5.2. alponttal egészül ki:
„5.2. Összeférhetetlenség, az intézményvezető személyes érintettsége
5.2.1. Az intézményvezető haladéktalanul, írásban köteles bejelenteni a fenntartónak és az Önkormányzat gazdasági vezetőjének, ha az Intézmény által kötendő vagy teljesítendő szerződés másik oldalán ő maga, a Polgári Törvénykönyv szerinti közeli hozzátartozója, vagy olyan szervezet áll, amelyben tulajdonosi részesedéssel bír, vagy amelynek képviseletére jogosult (a továbbiakban: személyes érintettség). A bejelentést az Intézmény a szerződés iratanyagában elkülönítetten kezeli.
5.2.2. Személyes érintettség esetén az Intézmény képviseletében a szerződés megkötése, módosítása és megszüntetése, továbbá az abból eredő kötelezettségvállalás, teljesítésigazolás és utalványozás során az intézményvezető általános helyettese, az irodavezető jár el, az intézményvezető által az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 52. § (1) bekezdés a) pontja szerint kiadott írásbeli felhatalmazás alapján. Az irodavezető akadályoztatása esetén az intézményvezető által – a fenntartó előzetes, írásbeli hozzájárulásával – kijelölt, az Intézmény alkalmazásában álló másik személy jár el.
5.2.3. Az 5.1. pont szerinti általános helyettesítési korlátok – így az intézményvezető távollétéhez kötöttség, valamint a stratégiai, illetve a költségvetésben nem tervezett vagy jelentős kiadással járó döntések kizárása – az 5.2.2. pont szerinti eljárásra nem alkalmazandók.
5.2.4. Az intézményvezető a személyes érintettségével összefüggő gazdasági esemény tekintetében – az Ávr. 60. § (2) bekezdésével összhangban – kötelezettségvállalási, pénzügyi ellenjegyzési, érvényesítési, utalványozási és teljesítésigazolási feladatot nem végezhet, e feladatok ellátására utasítást nem adhat, és e jogköreit más személyre nem ruházhatja át.
5.2.5. Az 5.2.2. pont szerint eljáró személy e feladatkörében az intézményvezetőtől utasítást nem fogadhat el. Vezetői megbízása és a részére adott felhatalmazás az érintett szerződés hatálya alatt kizárólag a fenntartó előzetes, írásbeli hozzájárulásával vonható vissza.
5.2.6. Az Intézmény a kötelezettségvállalásra, teljesítésigazolásra és utalványozásra jogosult személyekről és aláírás-mintájukról naprakész nyilvántartást vezet, és azt a Polgármesteri Hivatal részére megküldi. A kötelezettségvállalás pénzügyi ellenjegyzését és a kifizetés érvényesítését – az Ávr. 60. § (1) bekezdésére figyelemmel – az Önkormányzat gazdasági vezetője látja el; a pénzügyi ellenjegyző és az érvényesítő személye azonos lehet, az érvényesítő és a teljesítést igazoló személy azonban nem.
5.2.7. A személyes érintettséggel érintett szerződések teljesítéséről az intézményvezető évente egy alkalommal, a tárgyévet követő január 30. napjáig írásban beszámol a Képviselő-testületnek.”
c) Az SZMSZ 4.3. pontjában az intézményvezető aláírási (kiadmányozási) jogkörét meghatározó felsorolás „kötelezettségvállalási és utalványozási joga van az önkormányzat számviteli rendjében meghatározottak alapján” szövegrésze helyébe a következő rendelkezés lép:
„kötelezettségvállalási és utalványozási joga van az önkormányzat számviteli rendjében meghatározottak alapján, az 5.2. pontban foglalt korlátozással;”
Az SZMSZ változatszáma 5., a módosítás a jóváhagyást követő napon lép hatályba; a módosítások és felülvizsgálatok jegyzékét ennek megfelelően ki kell egészíteni. Az SZMSZ 1. számú mellékletét képező szervezeti ábrát a módosításnak megfelelően aktualizálni kell.
9./ A képviselő-testület felkéri a kijelölt irodavezetőt, hogy a kiadott teljesítésigazolásokat, valamint a Közreműködőnél ténylegesen megfizetett közterhekről és a tevékenységgel közvetlenül összefüggő, igazolt költségekről szóló, orvosonkénti és hónaponkénti bontású kimutatásokat negyedévente, a tárgynegyedévet követő hónap 15. napjáig küldje meg a fenntartónak, továbbá hogy gondoskodjék a Dr. Balázs Gizellával megkötött, illetve a Dr. Szakály Ilonával megkötendő megbízási szerződés kiegészítéséről a megbízási díj kifizetésének módjára és a bankszámlaadatokra vonatkozó rendelkezéssel. Az intézményvezető e dokumentumok jóváhagyásában és ellenőrzésében nem vehet részt.
10./ A képviselő-testület felkéri az intézményvezetőt, hogy a jegyzőtől kért jogi állásfoglalást annak kézhezvételét követően haladéktalanul, de legkésőbb a soron következő ülésen terjessze a képviselő-testület elé. Az állásfoglalás alapján a munkáltatói jogkör gyakorlója dönt arról, hogy a jelen határozat 4-7./ pontjában foglalt intézkedések az Eszjtv. 4. § (8) bekezdése szerinti összeférhetetlenség kizárására elegendők-e, vagy az intézményvezetőt írásban fel kell szólítani az összeférhetetlenség megszüntetésére. Írásbeli felszólítás esetén a törvényi harmincnapos határidő a felszólítás közlésétől számít; a határidő eredménytelen elteltéhez az Eszjtv. 4. § (9) bekezdésében meghatározott jogkövetkezmény kapcsolódik.
11./ A képviselő-testület felkéri Dr. Pándi Ottó intézményvezetőt a további teendők ellátására, így a személyes közreműködő igénybevételének az egészségügyről szóló 1997. évi CLIV. törvény 108/A. §-a és a 96/2003. (VII. 15.) Korm. rendelet 12/A. §-a szerinti bejelentésére az illetékes egészségügyi államigazgatási szerv felé, a módosított Szervezeti és Működési Szabályzat kihirdetésére és az érintettekkel való megismertetésére, valamint a szerződés teljesítéséről – ezen belül a ledolgozott órákról, a megtérített közterhekről és költségekről – a tárgyévet követő január 30. napjáig történő írásbeli beszámolásra.
12./ Ezen határozatról értesül:
– dr. Pándi Ottó intézményvezető
– Vörös Sándor polgármester
– Ginál Róbert gazdálkodási csoportvezető
– Madár Csilla irodavezető


2./ Napirend:
     Bursa Hungarica ösztöndíjpályázaton való részvétel 
     megtárgyalása
     Előterjesztő: Vörös Sándor polgármester
     Előterjesztésért felelős: Mné Molnár Szilvia ig. ügyintéző


Vörös Sándor polgármester
Hasonlóan az előző évekhez, ismét lehetőség van csatlakozni a Bursa Hungarica ösztöndíjpályázaton való részvételhez. Az előterjesztés tartalmazza a határozati javaslatot javaslom, hogy csatlakozzunk az ösztöndíjpályázathoz. Megkérdezem, hogy ki ért egyet a határozati javaslat elfogadásával?
A képviselő-testület tagjai 7 igen szavazattal, ellenszavazat nélkül az alábbi határozatot hozták:

160/2026. (IX. 10.) 
Bursa Hungarica ösztöndíj pályázaton való részvétel
																					H a t á r o z a t a					
1./ A képviselő-testület úgy dönt, hogy csatlakozik a Bursa Hungarica Felsőoktatási Önkormányzati Ösztöndíjpályázat 2027. évi fordulójához, és elfogadja a Bursa Hungarica Felsőoktatási Önkormányzati rendszer Általános Szerződési Feltételeit. 

2./ A képviselő-testület felhatalmazza a Polgármestert, hogy a határozat 1. számú mellékletét képező Csatlakozási Nyilatkozatot az Önkormányzat nevében aláírja.

3./ A képviselő-testület a Polgármester útján utasítja a titkársági igazgatási ügyintézőt, hogy a határidők figyelembevételével a nyilatkozatot juttassa el a Nemzeti Kulturális Támogatáskezelő részére. 

Felelős: igazgatási ügyintéző
Határidő: 2026. szeptember 30.

4./ A képviselő-testület a Polgármester útján utasítja a gazdálkodási csoportot, hogy a 2026. évi önkormányzati költségvetés tervezésekor 1.500 eFt. keretösszeget tervezzen be a Bursa Hungarica Önkormányzati Ösztöndíjpályázat 2026. évi fordulójának lebonyolításához, mely összeg fedezetet nyújt a 2027-2028. évi ösztöndíjak áthúzódó kötelezettségvállalásaira.

Felelős: Ginál Róbert gazdálkodási csoportvezető
Határidő: 2027. évi költségvetés tervezése

5./ A képviselő-testület a Polgármester útján utasítja a titkársági igazgatási ügyintézőt, hogy a megadott határidők figyelembevételével gondoskodjon az A és B típusú pályázat kiírásáról.

Felelős: igazgatási ügyintéző
Határidő: 2026. október 5.

6./ A határozatról értesülnek:
- Vörös Sándor polgármester
- Ginál Róbert gazdálkodási csoportvezető
- Nagy Erzsébet jegyző
- Irattár


3./ Napirend:
      Szociális célú tüzelőanyag vásárláshoz kapcsolódó támogatási igény
      benyújtása
      Előterjesztő: Vörös Sándor polgármester
      Előterjesztésért felelős: Ginál Róbert gazdálkodási csoportvezető

Vörös Sándor polgármester úr
A 2026. évi szociális célú tüzelőanyag pályázaton mindösszesen 549 erdei m3 kemény lombos tűzifa igénylésére van lehetőségünk, a központilag megállapított maximálisan igényelhető mennyiséget a pályázati adatlap tartalmazza. A pályázati kiírás szerint a támogatás mértéke erdei köbméterenként 21.000 Ft + ÁFA, a kötelezően vállalandó önrész erdei köbméterenként 2.000 Ft + ÁFA összegű. Mivel a rendelkezésre álló keretösszeg országos szinten valószínűleg kisebb, mint az önkormányzatok által igényelhető támogatás, ezért a fenti maximális támogatás és a hozzá kapcsolódó önrész összege várhatóan kevesebb lesz. A pályázat beadásának határideje 2026. szeptember 30., a támogatás összegéről legkésőbb 2026. október 30-ig dönt a miniszter. A pályázónak továbbra is vállalnia kell, hogy a rászorultság és az igénylés feltételeit rendeletben szabályozza, a rendeletnek a jogosultak részére támogatást megállapító önkormányzati döntés és a kiosztást megelőzően kell hatályba lépnie.
A kiírás továbbra is úgy rendelkezik, hogy csak a kormányhivatal által nyilvántartásba vett erdőgazdálkodótól lehet a tűzifát beszerezni, így támogatás felhasználására az előző évek gyakorlatának megfelelően, az alábbi erdészetektől szeretnénk bekérni: Gemenci Erdő-és Vadgazdaság Zrt. Hajósi erdészet, Ipoly Erdő Zrt., KEFAG Kiskunsági Erdészeti és Faipari Zrt., Mecsekerdő Zrt., Pilisi Parkerdő Zrt.
A tűzifát a pályázat előírásai szerint a későbbiekben szükséges darabolni és az azt igénylő háztartásokba kiszállítani, ezért szükséges erre is ajánlatot kérnünk. Természetesen továbbra is fontos, hogy a darabolást és a kiszállítást helyi vállalkozás végezze, így az alábbi vállalkozásokat javasoljuk versenyeztetni a szolgáltatás elvégzéséhez: Kispál és Tsa. Kft. Borbély Istvánné EV, Bogdán Tüzép és Lajos Gép Kft. Javaslom a pályázat benyújtását.

Megkérdezem a képviselő-testület tagjaitól, hogy ki ért egyet a szociális célú tüzelőanyag vásárláshoz kapcsolódó kiegészítő támogatási igény benyújtásával a határozati javaslat alapján?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

161/2026. (IX.10.)
Szociális célú tüzelőanyag vásárláshoz
kapcsolódó támogatási
igény benyújtása
                       							 H a t á r o z a t a


1.)	Dunavecse Város Önkormányzat Képviselő-testülete úgy rendelkezik, hogy a belügyminisztérium „települési önkormányzatok szociális célú tüzelőanyag vásárlásához kapcsolódó támogatásra" kiírására pályázatot nyújt be, kemény lombos tűzifára vonatkozóan, a 549 erdei m3-es maximálisan igényelhető mennyiségre.
2.)	A képviselő-testület továbbá úgy határoz, hogy a pályázati kiírásban meghatározott támogatáson felül 2.000 Ft/erdei m3 + ÁFA mértékű önrész megfizetését vállalja, az önrész összege mindösszesen bruttó 1.152.900 Ft.
3.)	A képviselő-testület vállalja a pályázati kiírás 6. a)-b)-c)-d)-e)-f)-g)-h) pontjaiban szereplő feltételek rendeletben történő szabályozását, vállalja továbbá, hogy a pályázati kiírás 6. i) pontja szerint a szociális célú tűzifában részesülőktől semmilyen ellenszolgáltatást nem kér.
4.)	A képviselő-testület felhatalmazza Nagy Erzsébet jegyzőt a további intézkedések megtételére.
5.)	Ezen határozatról értesül:
- Magyar Államkincstár Kecskemét, Szabadság tér 1.
- Nagy Erzsébet jegyző
- Vörös Sándor polgármester
- Ginál Róbert gazdálkodási csoportvezető


Vörös Sándor polgármester úr
Megkérdezem a képviselő-testület tagjaitól, hogy ki ért egyet azzal, hogy a javasolt vállalkozásoktól árajánlatot kérjünk be a kiszállításra, valamint a darabolásra?

A képviselő-testület tagjai 7 igen szavazattal, ellenszavazat nélkül az alábbi határozatot hozták:

162/2026. (IX. 10.) 
Szociális célú tűzifa támogatáshoz 
kapcsolódó egyéb döntés									
									H a t á r o z a t a			

1.) Dunavecse Város Önkormányzat Képviselő-testülete úgy rendelkezik, hogy a szociális célú tűzifa jogosultak részére történő kiszállítására, kuglizására és az erdészettől történő kiszállítására az alábbi vállalkozásoktól árajánlatot kér: 
- Borbély Istvánné EV Dunavecse
- Kispál és Társa Kft. Dunaföldvár
- Lajosgép Kft. Apostag
- Bogdán Tüzép Dunaegyháza 

2./ A képviselő-testület továbbá úgy határoz, hogy a beérkezett árajánlatok közül a legkedvezőbb árajánlatot adótól rendelje meg a szolgáltatást.

3./ Ezen határozatról értesül:
- Ginál Róbert gazdálkodási csoportvezető és rajta keresztül a vállalkozások
- Vörös Sándor polgármester


4./ Napirend
     Értékbecslés megrendelése és vételi ajánlattétel a 
     Dunavecse 820 hrsz-ú ingatlan kisebbségi tulajdonosai részére (szóbeli előterjesztés)
     Előterjesztő: Vörös Sándor polgármester
     Előterjesztésért felelős: Vörös Sándor polgármester


Vörös Sándor polgármester úr
2026. augusztus 24-ei ülésen tárgyaltuk a játszótér helyszínét. Akkor a 820 hrsz-ú ingatlan vonatkozásában tévesen kizárólagos használatról beszéltem, azonban a valóságban használatról van szó, de a határozat pontosan született meg.
Utólagosan észleltük, hogy ugyanabban a napirendi pontban született határozat a 820 hrsz-ú ingatlan vonatkozásában értékbecslés és vételi ajánlattételről is. Erről a témáról külön napirendi pontban kellett volna határozni, ezért most meg kell ismételnünk a döntést.
Felteszem a kérdést, hogy ki az, aki egyetért a most kiosztott határozati javaslattal?

A képviselő-testület tagjai 7 igen szavazattal, ellenszavazat nélkül az alábbi határozatot hozták:
[bookmark: _GoBack]
163/2026. (IX. 10.)
Hivatalos értékbecslés megrendeléséről és vételi ajánlat tételéről
a Dunavecse belterület 820 hrsz.-ú ingatlan 
kisebbségi tulajdonosai részére
									H a t á r o z a t a

Dunavecse Város Önkormányzatának Képviselő-testülete megtárgyalta a Dunavecse belterület 820 helyrajzi számú ingatlan (játszótér területe) tulajdonosi helyzetének rendezésére vonatkozó előterjesztést, és a feszültségek feloldása, valamint a végleges jogi rendezés érdekében az alábbi döntést hozza:
1./ A Képviselő-testület elrendeli a Dunavecse belterület 820 hrsz.-ú ingatlan teljes körű, független hatósági ingatlanszakértői felértékelését a jelenlegi piaci állapotoknak megfelelően.
2./ A Képviselő-testület felkéri Ginál Róbert gazdálkodási csoportvezetőt, hogy a feladat elvégzésére kutasson fel és bízzon meg egy olyan független értékbecslőt, aki Dunavecse 50 km-es körzetében tevékenykedik, és korábban a Dunavecse Város Önkormányzatának semmilyen megbízást nem teljesített (az Önkormányzatnak nem dolgozott).
3./A Képviselő-testület elvi döntést hoz arról, hogy a hivatalos értékbecslés elkészültét követően az Önkormányzat hivatalos vételi ajánlatot tesz az ingatlan többi rész tulajdonosának a tulajdoni hányaduk (százalékos arányuk) alapján. A Képviselő-testület rögzíti, hogy a vételi ajánlat összege legfeljebb a független értékbecslő által megállapított forgalmi érték tulajdoni hányadra eső összegéig terjedhet, azt nem haladhatja meg.
4./ A Képviselő-testület felhatalmazza Vörös Sándor polgármestert a szakvélemény megismerése után a vételi ajánlatok tulajdonosok részére történő megküldésére.
Határidő:
· az értékbecslő kiválasztására és megbízására: azonnal
· a vételi ajánlat megtételére: a szakvélemény kézhezvételétől számított 15 nap

Felelős: Vörös Sándor polgármester / Ginál Róbert gazdálkodási csoportvezető

5./ Ezen határozatról értesül:
- Vörös Sándor polgármester
- Nagy Erzsébet jegyző
- Ginál Róbert gazdálkodási csoportvezető
- Az érintett ingatlan-nyilvántartás szerinti társtulajdonosok


5. / Napirend
      Döntés pályázat benyújtásáról (KEHOP Plusz-2.1.31-26)
      Előterjesztő: Vörös Sándor polgármester
      Előterjesztésért felelős: Vörös Sándor polgármester


Vörös Sándor polgármester
Kecskemét Megyei Jogú Város Polgármesteri Hivatala megküldte a KEHOP Plusz-2.1.31-26 felhívást a víziközmű hálózatok átalakítására, hatékonyságnövelő fejlesztésére. A támogatási kérelem benyújtására konzorciumi formában is van lehetőség. A pályázatot 2026. szeptember 15-től november 15-ig lehet benyújtani. A támogatás minimum összege: 200 millió forint, maximum összege 2 mrd forint. A projekt fizikai befejezésének határideje: 2029. június 30. Javaslom, hogy konzorciumban nyújtsuk be a pályázat. A szükséges nyilatkozatokat, dokumentumokat Kecskemét Megyei Jogú Város Polgármesteri Hivatalának küldjük meg. 

Megkérdezem a képviselő-testület tagjaitól, hogy ki ért egyet a határozati javaslat elfogadásával?

A képviselő-testület tagjai 7 igen szavazattal, ellenszavazat nélkül az alábbi határozatot hozták:
 
164/2026. (IX.10.) 
A KEHOP Plusz-2.1.31-26 kódszámú, „Víziközmű-hálózatok átalakítása,
 hatékonyságnövelő fejlesztése” című pályázat benyújtása
									H a t á r o z a t

Dunavecse Város Önkormányzatának Képviselő-testülete megtárgyalta a KEHOP Plusz-2.1.31-26 víziközmű-hálózatok fejlesztésére vonatkozó pályázati lehetőséget, és a település fenntartható fejlődése, valamint az ivóvíz- és szennyvízhálózat hatékonyságnövelése érdekében az alábbi döntést hozza:
1. Dunavecse Város Önkormányzatának Képviselő-testülete kinyilvánítja szándékát, hogy aktívan részt kíván venni a KEHOP Plusz-2.1.31-26 kódszámú, „Víziközmű-hálózatok átalakítása, hatékonyságnövelő fejlesztése” megnevezésű pályázati felhívásban, és támogatja a fejlesztési program megvalósítását Dunavecse közigazgatási területén.
2. A Képviselő-testület felkéri és felhatalmazza Kecskemét Megyei Jogú Város Polgármesteri Hivatalát, mint konzorciumvezető / kijelölt benyújtó szervezetet, hogy a támogatási kérelmet és a kapcsolódó pályázati dokumentációt Dunavecse Város Önkormányzata nevében és képviseletében hivatalosan nyújtsa be a Támogató részére.
3. A Képviselő-testület utasítja Dunavecse Város Polgármesterét, hogy a benyújtáshoz szükséges összes önkormányzati nyilatkozatot, valamint igazoló dokumentumot haladéktalanul állíttassa össze, és küldje meg a benyújtó (Kecskemét Megyei Jogú Város Polgármesteri Hivatala) részére a megadott határidőn belül.
4. A Képviselő-testület felhatalmazza a Polgármestert a támogatási kérelem benyújtásához, valamint az esetleges konzorciumi vagy együttműködési megállapodások aláírásához szükséges minden egyéb jognyilatkozat megtételére.
Felelős: Dunavecse Város Polgármestere
Határidő: A pályázati kiírás szerinti benyújtási határidőhöz igazodóan, azonnal
    5. Ezen határozatról értesül:
- Vörös Sándor polgármester
- Ginál Róbert gazdálkodási csoportvezető
- Kecskemét Megyei Jogú Város Polgármesteri Hivatala


A képviselő-testületi ülésen több napirend nem volt, ezért Polgármester úr megköszönte a képviselők munkáját, majd az ülést 820perckor bezárta.

Kmft.
	


            Vörös Sándor 							Nagy Erzsébet
            polgármester					                               jegyző

			Hitelesítem:  ………………………….

				          ………………………….




